Ģeoloģiskais dabas piemineklis **Cimmermaņu krauja**

MK 175. noteikumu piel. Nr. 179

**Detalizēts apraksts**

**Adrese**

Kandavas novadā, Vānes pagastā, daļēji dabas parka Abavas ieleja dabas parka zonā, kas vienlaikus ir arī Natura 2000 teritorija.

Ģeogrāfiskās koordinātes E22 38,568' un N56 58,750', jeb x417511, y315887 LKS92 sistēmā.

**Ģeogrāfiskais novietojums**

Amulas senlejā, depresijā starp Ziemeļkursas un Dienvidkursas augstienēm.

**Ģeoloģiskie veidojumi**

Amulas senlejas iecirknis ar pamatiežu atsegumiem upes stāvajos krastos. Atsedzas augšdevona Famenas stāva Elejas svītas māli, aleirolīti un dolomītmerģeļi un, griezuma augšdaļā, Jonišķu svītas dolomīti, kuros sastopamas svītai raksturīgas jūras organismu atliekas. Nogāzēs izplūst vairāki avoti.

**Izmēri**

Dabas pieminekļa platība 9,23 ha

**Debits**

Nav noteikts.

**Unikālās vērtības**

Elejas svītas apakšējās daļas stratotips.

**Ainaviskuma raksturojums**

Ainaviska senleja ar Amulas upīti, nogāžu mežiem un dižkokiem.

**Stratigrāfija**

Elejas svītas apakšējās daļas stratotips, arī Jonišķu svītas ieži.

**Uzbūve**

Nelieli, daļēji aizbiruši slāņotu iežu atsegumi senlejas nogāzēs, Amulas krastos.

**Viela**

Famenas stāva Elejas svītas māli, aleirolīti un dolomītmerģeļi un Jonišķu svītas dolomīti.

**Procesi**

Šā brīža procesi dabas pieminekļa teritorijā izpaužas kā aizbirumu veidošanās atsegumos un periodiska atsegumu atjaunošanās upes sānu erozijas ietekmē.

**Dabas aizsardzība**

Teritorijā atrodas ES aizsargājami biotopi – nogāžu un gravu meži (9180) un karbonātisku pamatiežu atsegumi (8210). Senlejas nogāzes augšdaļā pie Mazskudrām aug vairāki dižkoki.

**Citas vērtības**

Ainaviska teritorija, potenciāla izglītojoša dabas tūrisma vieta.

**Stāvoklis**

Stāvoklis vērtējams kā labs.

**Bojājumi**

Dabīgi veidojušies aizbirumi.

**Apdraudējumi**

Nav nozīmīgu apdraudējumu.

**Apsaimniekošana**

Šobrīd apsaimniekošana nenotiek. Teritorijā nav nekādas informācijas par dabas vērtībām, kā arī nekāda labiekārtojuma.

**Piezīmes**

Atsegumi ir diezgan aizbiruši un pētāmi tikai pēc attīrīšanas. Jauns atsegums veidojas pie Mazskudru mājām. Kraujas mala atrodas tiešā māju tuvumā, apdraudot būves un dižozolu.

Apraksts, novērtējumi un robežu izmaiņu pamatojums balstīti uz līgumdarba pētījuma apsekojuma un literatūras datiem (28).

**Novērtējumi**

Unikālās vērtības - 5

Ainaviskums - 4

Zinātniskais novērtējums:

Stratigrāfija - 5

Uzbūve - 3

Viela - 3

Procesi - 2

Citas vērtības - 4

Novērtējumu summa - 26

**Robežu izmaiņu pamatojums**

Līdzšinējā dabas pieminekļa platība bija 1,4 ha. Izmainītā platība 9,23 ha. Teritorija palielināta iekļaujot senlejas posmu, kurā ir atsegumi, visā senlejas platumā.

**Ieteikumi aizsardzībai un apsaimniekošanai**

Teritoriju nepieciešams saglabāt zinātniskiem ģeoloģijas (stratigrāfijas un paleontoloģijas) pētījumiem, un kā ainaviski vērtīgu dabas veidojumu, kas ir svarīgs dzīvās dabas vērtību saglabāšanai un potenciāli nozīmīgs dabas tūrismam. Nepieciešams izvietot informāciju par teritorijas dabas vērtībām, izlikt norādes un robežzīmes, un attīrīt atsegumus no krūmu aizauguma.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.